Tampereen Onkiniemen tehdaskiinteistön käyttöä ei voida jatkaa, voimalarakennuksessa toiminnot voivat jatkua asbestipuhdistuksen ja korjausten jälkeen.Tampere aikoo kartoittaa asbestiriskejä myös muista omistamistaan rakennuksista.

Tampereen Onkiniemen tehdaskiinteistön ja voimalarakennuksen asbestikartoituksen loppuraportti vahvisti asbestilähteet. Tehdaskiinteistön käyttöä ei voida jatkaa, sen sijaan voimalarakennuksen käyttö voi asbestipuhdistuksen ja korjaustoimien jälkeen tämänhetkisen tiedon mukaan jatkua toistaiseksi, kertoo Tampereen Tilakeskus tiedotteessaan.

Kartoituksen kohteena olivat Onkiniemenkatu 2:ssa sijaitsevat rakennukset, jotka ovat alun perin toimineet Suomen Trikoon tehtaana ja lämpövoimalana. Tehdastoiminta loppui vuonna 1992. Sen jälkeen tiloja on vuokrattu kulttuurin, taiteen, vapaa-ajan ja yritysten käyttöön.

Kartoituksen mukaan tehdasrakennuksessa (siirryt toiseen palveluun)asbestin lähde on lattia ja huonokuntoisia magnesiamassalattioita on noin 9000 neliömetriä. Lisäksi asbestia on rakennuksen putkieristeissä, kertoo Tilakeskuksen toimitusjohtaja Petri Mölsä.

– Minua yllätti se, miten paljon lattiaa oli. 9000 neliötä, joka on todella paljon. Normaali liikuntahalli on noin 2000 neliötä eli siinä on neljän liikuntahallin verran lattiapinnoitetta, jota tarvitsee käsitellä.

Tehdaskiinteistön käytön jatkaminen edellyttäisi peruskorjausta ja asbestitöitä. Mölsän mielestä loppuraportti ei vielä välttämättä ole rakennuksen kuolinisku.

– Tämä raportti kertoo nyt siitä, mitä sille pitää tehdä, jotta sitä voidaan jälleenkäyttää eli se täytyy peruskunnostaa. Se on kuitenkin täysin tehtävissä, kysymys on luonnollisesti rahasta.

Valtuusto päättää lopulta, korjataanko rakennusta vai ei.

Voimala selviää puhdistuksella

Voimalarakennuksessa (siirryt toiseen palveluun) asbestilähteet ovat olleet yksittäisiä, eikä rakennuksessa ole magnesiamassalattioita, sanoi Mölsä.

– Tässä pienemmässä voimalarakennuksessa kyse on ilmeisesti ollut putki-ja muiden töiden jälkeen pienimuotoista asbestin leviämistä. Raportti kertoo, että sielläkin on asbestia käytetty erilaisissa materiaaleissa ja pinnoissa, mutta se määrä on paljon pienempi. Ja siellä on jo tehty asbestipuhdistuksia.

Voimalan käyttö voi jatkua asbestisiivouksen ja korjaustoimenpiteiden jälkeen toistaiseksi. Tampereen Tilakeskus sopii Mölsän mukaan siivouksesta ja korjaustoimista jokaisen vuokralaisen kanssa erikseen.

– Me lähdemme keskustelemaan vuokralaisten kanssa jo tällä viikolla. Hyvinkin nopeasti voidaan korjauksia tehdä.

Tiloissa toimii muun muassa Tampereen työväenopisto.

Asbestitutkinta laajenee

Toimitusjohtaja Petri Mölsän mukaan Tampereen kaupunki on päättänyt kartoittaa, missä kaikissa kaupungin omistamissa kiinteistöissä on asbestiriski.

– Riskikartoituksessa selvitetään, löytyykö mahdollisesti muita paikkoja, joissa asbestista voi tulla ongelma. Asbesti ei ole ongelma niin kauan, kun se on rakenteessa kiinni. Siitä tulee ongelma siinä vaiheessa, kun sitä vapautuu ilmaan tai pinnoille pölyksi, josta se voi joutua hengitettäväksi.